Imtella' Ġunju 15, 2021 Mill-Ħamis li ġej, Malta se tibda taċċetta ċ-ċertifikat tal-vaċċin ta' diversi pajjiżi. Fi stqarrija, il-Ministeru għas-Saħħa qal persuni li għandhom ċertifikat tat-tilqim rikonoxxut mis-Supretendent għas-Saħħa Pubblika jistgħu wkoll jivvjaġġaw lejn u minn Malta minn kull pajjiż elenkat f'din il-lista; Il-Belarus, il-Beliże, il-Bożnja u Herzegovina, il-Butan, il-Fiji, il-Ġamajka, il-Ġeorġja, il-Gżejjer Faroe, il-Kosovo, il-Każakstan, il-Maċedonja tat-Tramuntana, il-Montenegro, il-Moldova, il-Vjetnam, l-Eġittu, l-Iran, il-Libja, il-Panama, il-Qatar, Kuba, is-Serbja, it-Tajwan, l-Albanija, l-Armenjam l-Ażerbajġan u l-Arabja Sawdija. Fl-istess waqt tħabbar li 40 pajjiż ieħor daħlu fil-lista ta' pajjiżi li mhemmx ħtieġa li toqgħod kwarantina meta tirritorna Malta minnhom. Il-lista oranġjo kif aġġornata f'avviz legali issa tinkludi fost oħrajn 40 stat Amerikan u fl-Ewropa pajjiżi bħal Ċipru, il-Greċja, l-Italja, Spanja, il-Ġermanja, l-Awstrija u r-Renju Unit. Inkluż ukoll fil-lista oranġjo Iżrael kif ukoll pajjiż bħal Ġappun, it-Tajlandja, l-Awstralja u l-Kanada. Kull min ikun ġej Malta minn dawn il-pajjiżi ma jkollux obbligu ta' kwarantina kemm-il darba jipprovdi test negattiv għall-Covid19 li jkun sar mhux iżjed minn 72 siegħa qabel il-vjaġġ lejn Malta, jew jippreżenta ċ-ċertifikat tat-tilqima kontra l-Covid.